Псэ зыхэт псалъэ
«Псэ зыхэт псалъэ» фIэщыгъэр зиIэ зэпеуэ иджыблагъэ щекIуэкIащ ЩIалэгъуалэмрэ сабийхэмрэ я творчествэмкIэ республикэ уардэунэм. Сабий зэчиифIэхэм ядэлажьэ къудамэм мыпхуэдэ зэхыхьэхэр илъэс къэс ирегъэкIуэкI еджакIуэхэм яхулъэкIыр зыхуэдизыр, ябгъэдэлъ зэчийр сэтей къащIын папщIэ.
Художественнэ псалъэм сабийм дамэ къытригъэкIэфынущ, нэхъыфI хъуным, IуэхуфI ищIэным, цIыхухэм яку дэлъ зэхущытыкIэхэр егъэфIэкIуэным, я хьэл-щэнми зегъэхъуэжыным хэлIыфIыхьыфынущ.
IыхьитIу гуэшауэ щыта зэхьэзэхуэм гуп пщыкIуз хэтащ. Зэпеуэхэр 5 — 7-нэ классхэм щIэс цIыкIухэрт.
УсакIуэ ныбжьыщIэхэр я IэдакъэщIэкIхэмкIэ щызэпеуа япэ Iыхьэм лэжьыгъэ 44-рэ къагъэхьат. Абыхэм ящыщу 14-м япэ увыпIэр зэдагуэшащ. ЕтIуанэ хъуахэм я бжыгъэри апхуэдиз мэхъу. Ещанэ увыпIэр къалъысащ сабий 16-м.
ЕтIуанэ Iыхьэм — литературнэ реконструкцэ жыхуиIэм — гупхэм утыкум кърахьащ художественнэ тхыгъэхэм къытращIыкIа теплъэгъуэхэр. Мы зэхьэзэхуэм Гран-при саугъэтыр къахьащ Май къалэм дэт 1-нэ гимназием къикIа гупым.
Япэ хъуахэщ Бабугент дэт курыт еджапIэм и гупыр. ЕтIуанэ увыпIэр зэдагуэшащ Новэ Балъкъэрым, Къыщпэк дэт курыт еджапIэхэм, ХьэтIохъущы-къуейм дэт 3-нэ школым, Тэрч куейм сабийхэм я творчествэмкIэ и уардэунэм къикIа гупхэм.
Ещанэ хъуахэщ Бахъсэн дэт 3-нэ, Къэрэгъэш и 1-нэ курыт еджапIэхэм, Шэджэм, Лэскэн куейхэм сабийхэм я творчествэмкIэ я уардэунэхэм къикIа гупхэр. Сабийхэми ахэр зыгъэхьэзырахэми фIыщIэ, щытхъу тхылъхэр иратащ.
ХЬЭРЭДУРЭ Аллэ.
